अमर कौशिक का निर्देशन कमाल का है। शुरू से आखिरी तक फिल्म आपको बांधे रखेगी। कहानी में नयापन है, इसके डायलॉग्स और कॉमिक पंच इतने शानदार है कि ढाई घंटे का वक्त चुटियों में निकल जाएगा। फिल्म 'स्त्री' बतौर डायरेक्टर अमर कौशिक की पहली फिल्म है। पहली फिल्म की नजर से देंखे तो अमर कौशिक ने बेहद शानदार काम किया है। फिल्म को देखकर कहीं भी ये अहसास नहीं होता है कि किसी नए डायरेक्टर फिल्म डायरेक्ट की है। फिल्म की कहानी बढ़िया है। स्क्रीनप्ले भी अच्छा लिखा गया है, इसकी वजह से हर एक पल में दिलचस्पी बनी रहती है। लोकेशन भी बड़ी कमाल की है । इस फिल्म में एक पल में आपको डर लगता है , तो वहीं दूसरे पल हंसी भी आती है। कई बार तो ऐसा होता है कि किरदार डरते रहते हैं और आप पेट पकड़कर हंसते रहते हैं। फिल्म का ट्विस्ट भी कमाल का है। फिल्म की रफ्तार इसकी खासियत है, जिसके चलते बोरियत महसूस नहीं होती। वहीं ये फिल्म कहानी के दौरान कुछ अहम मुद्दों की तरफ भी ध्यान आकर्षित करती है।